ฮั่งเส็งปิดพุ่ง 872.27 จุด หลังคลายวิตกเศรษฐกิจจีน
ฮั่งเส็งปิดพุ่ง 872.27 จุด หลังคลายวิตกเศรษฐกิจจีน
9 ก.ย. 2558

ดัชนีฮั่งเส็งตลาดหุ้นฮ่องกงปิดตลาดพุ่งขึ้นในวันนี้ โดยดัชนีฮั่งเส็งเพิ่มขึ้น 872.27 จุด หรือ 4.10% ปิดวันนี้ที่ 22,131.31 จุด โดยได้รับปัจจัยหนุนจากตลาดหุ้นจีนที่ทะยานขึ้น เนื่องจากนักลงทุนมีความมั่นใจมากขึ้นกับการดำเนินการเพื่อกระตุ้นเศรษฐกิจของรัฐบาลจีน ขณะเดียวกันก็มีมุมมองบวกว่าจีนจะประสบความสำเร็จในการรักษาเสถียรภาพในตลาดหุ้น        
นักลงทุนมีมุมองบวกเกี่ยวกับตลาดหุ้นจีน หลังจากที่มีข่าวว่าคณะกรรมการกำกับหลักทรัพย์และตลาดหลักทรัพย์ของจีน (CSRC) เตรียมที่จะเดินหน้าการปฏิรูป ปรับปรุงกรอบการทำงานด้านกฎหมาย และยกระดับการกำกับดูแลตลาด โดยอาจจะใช้กลไกต่างๆ เช่น ระบบ circuit breaker สำหรับดัชนีหุ้น เพื่อป้องกันไม่ให้เกิดความผันผวนอย่างผิดปกติ
ขณะเดียวกัน โจว เสี่ยวฉวน ผู้ว่าการธนาคารกลางจีน (PBOC) กล่าวว่า การปรับฐานของตลาดหุ้นจีนที่เกิดขึ้นในช่วงที่ผ่านมานี้ใกล้สิ้นสุดลงแล้ว และคาดว่าตลาดการเงินจะกลับมานิ่งและมีเสถียรภาพมากขึ้น
นอกจากนี้ กระทรวงคลังจีนให้คำมั่นว่า จะยังคงลดการจัดเก็บภาษีธุรกิจขนาดกลางและขนาดย่อม (SME), เพิ่มจำนวนร้านค้าปลอดภาษีตามท่าเรือต่างๆ ตลอดจนยกระดับการจัดตั้งกองทุนเพื่อการพัฒนา SME ระดับประเทศ รวมทั้งกองทุนร่วมทุนด้านอุตสาหกรรมใหม่ๆ